Nuwe projekbestuurder by ATR aangestelMerlyn van der Rheede (Foto verskaf) Merlyn van der Rheede is pas aangestel as projekbestuurder van die Afrikaanse Taalraad (ATR), met spesifieke werksaamhede in die noorde van die land. Van der Rheede, oorspronklik van Worcester, woon die afgelope sewe jaar in Pretoria. Sy was langer as 20 jaar verbonde aan die onderwys en was ook in 2017 en 2018 die voorsitter van die Afrikaanse Raad vir Sakevroue (SACBW) se tak in Pretoria. Sy beskik oor ŉ hoëronderwysdiploma van die voormalige Onderwyskollege Bellville, ŉ verdere diploma in onderwys met spesialisasie in e-leer van die Universiteit van Pretoria en ŉ B.Phil. in rekenaargesteunde onderrig en leer van die Universiteit Stellenbosch. “Met haar spesifieke kundigheid en ervaring, haar onblusbare passie vir Afrikaans, haar moedertaal, en haar warm Afrikaanse hartlikheid, is Merlyn slaggereed om die ATR se operasionele voetspoor in die noorde van die land uit te brei,” het die ATR in ŉ verklaring gesê. Die ATR bevorder Afrikaans hoofsaaklik binne die volgende vier domeine: • Afrikaans as familietaal en onderrigtaal op skoolvlak; • Afrikaans as taal van die tersiêre onderwys; • Afrikaans op beleidsvlak; • Versoening en alliansiebou. Besoek die ATR se webwerf vir meer inligting.